### Beslutningstema

Det skal besluttes, om der skal meddeles afslag eller dispensation efter Naturbeskyttelsesloven til etablering af en ny vandboring med en ønsket vandindvindingsmængde på 62.000 m3 pr. år på matr. 341 [adresse], Valdemar Ravn. Efter eventuel dispensation efter NBL §3 til etablering af vandboring skal det derefter vurderes, om selve vandindvindingen kan lade sig gøre.

### Historik

Den 28. juni 2021 søger lodsejer om tilladelse til etablering af en vandboring med en planlagt vandindvinding på 62.000 m3 pr. år på sine matrikler ved krydset [adresse]Gammel [adresse]. Der bliver foretaget beregninger for påvirkningen af natur for den nye indvinding. Der bliver herunder undersøgt for forskellige placeringer af ny boring og for en evt. mindre indvindingsmængde end den ønskede. Der er afholdt møde med ansøger om problematikken vedr. påvirkning af natur, hvor der bliver orienteret om de forskellige beregninger. Forvaltningen har vurderet, at en dispensation efter [adresse] vil være nødvendig for at kunne meddele en tilladelse til etablering af ny boring med den planlagte indvinding. Den 13. juli 2021 ansøges der af lodsejer om dispensation efter NBL §3.  Den 30. marts 2022 sender kommunen et udkast til afslag til lodsejer. Landbrug og Fødevarer A.m.b.A har den 23. juni afgivet et høringssvar på vegne af lodsejer.

### Sagsfremstilling

Lodsejer anfører, at vandet fra boringen skal bruges til grovfoderproduktion til malkekvæg. Der er i forbindelse med den ansøgte indvinding udarbejdet en BEST-konsekvensvurdering gennem ”BEST Vandløb og Natur 3.0”, samt foretaget faglige vurderinger i forhold til beskyttede naturområder, som kan påvirkes af den ansøgte vandboring. Konsekvensvurderingen viser, at den ansøgte indvinding kan føre til en sænkning af vandstanden på mellem 1,2 cm og 5,8 cm og en kulmuleret sænkning (summen af påvirkninger fra alle boringer i området) på mellem 16 cm og 63 cm i områdets naturområder, som er omfattet af naturbeskyttelseslovens § 3. Det kan derfor ikke udelukkes, at en sænkning af grundvand i et naturområde i forbindelse med etablering af denne vandboring vil føre til en tilstandsændring af naturen, både i sig selv og kumulativt sammen med gældende indvindingstilladelser. Der skal derfor træffes afgørelse efter Naturbeskyttelsesloven, da det ikke kan udelukkes, at indvindingen kan påvirke naturområderne i nærheden.

Gunhild Thorsen har derudover udført en foreløbig vurdering af den planlagte indvindings påvirkning af målsatte og beskyttede vandløb. Nogle af de målsatte vandløb i området er ifølge vores beregninger meget kraftigt påvirkede af den pågående indvinding i området og kan derfor evt. ikke tåle en kraftigere påvirkning.

Scenarie 1: Der meddeles afslag til den ansøgte grundvandsboring. Unik natur bevares jf. kommunens Biodiversitetsstrategi, da en grundvandsboring og efterfølgende vandindvinding kan føre til, at vegetationens sammensætning i de beskyttede naturområder vil ændres efterhånden som naturområderne bliver mere tørre. I værste fald kan det føre til, at naturområderne går helt tabt og at biologiske mangfoldighed – biodiversiteten – forringes eller ødelægges helt. For lodsejer kan det betyde, at hans grovfoderproduktion ikke kan øges, og han hermed ikke kan øge sin indtægt. Det er sandsynligt, at lodsejer vil påklage denne afgørelse.

Scenarie 2: Der meddeles dispensation til den ansøgte grundvandsboring. Grundvandsboringen kan føre til en tilstandsændring og evt. helt tab af unikke naturområder, hvis der efterfølgende bliver givet tilladelse til den planlagte vandindvinding fra boringen. For lodsejer betyder det, at der sandsynligvis kan produceres mere grovfoder, og han dermed kan øge sin indtægt. Det er sandsynligt, at grønne organisationer vil påklage denne afgørelse.

### Lovgrundlag

Naturbeskyttelseslovens § 3

### Direktøren for Teknik, Klima og Beskæftigelse indstiller,

at scenarie 1 følges.

### Beslutning

Indstillingen er ikke godkendt. Udvalget godkender scenarie 2.

Ørni Danielsen deltog ikke i mødet.